РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/109-14

6. јун 2014. године

Београд

З А П И С Н И К

ШЕСТЕ СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 6. ЈУНА 2014. ГОДИНЕ

Седница је почела у 10,10 часова.

Седницом је председаваo Верољуб Арсић, председник Одбора.

Седници су присуствовали чланови Одбора: Милош Тошанић, Дражен Јарић, Драгољуб Зиндовић, Оливера Пешић, Дејан Андрејевић, Никола Јоловић, Дејан Раденковић, Момо Чолаковић, Милорад Мијатовић, Војислав Вујић, Золтан Пек и Жика Гојковић и заменици чланова Одбора: Соња Влаховић уместо Радмила Костића, Мирјана Марјановић уместо Душице Николић.

Седници нису присуствовали чланови Одбора: Радмило Костић, Душица Николић, Драган Ђилас и Ђорђе Стојшић.

На позив председника Одбора, седници су присуствовали и: Владимир Вучковић, члан Фискалног савета; др Зоран Ћировић, председник Комисије за хартије од вредности; Биљана Аговска, шеф рачуноводства Комисије за зартије од вредности; Ана Јовановић, директор Централног регистра, депоа и клиринга хартија од вредности и Љиљана Кнежевић, директор Финансијског и општег сектора Централног регистра, депоа и клиринга хартија од вредности.

На предлог председника, Одбор је једногласно утврдио следећи:

Д н е в н и р е д

1. Разматрање Извештаја о раду Фискалног савета за 2013. годину;

2. Разматрање Предлога Финансијског плана Фискалног савета за 2014. годину и финансијских планова за 2015. и 2016. годину, са Нацртом кадровског плана за 2014. годину;

3. Разматрање Годишњег извештаја Комисије за хартије од вредности који садржи Извештај о пословању Комисије у 2013. години, Финансијски извештај Комисије за 2013. годину и Извештај овлашћеног ревизора „IEF“ д. о о. Београд;

4. Разматрање Финансијског плана Комисије за хартије од вредности за 2014. годину, са Мишљењем Владе, од 29. јануара 2014. године;

5. РазматрањеИзвештаја о пословању Централног регистра, депоа и клиринга хартија од вредности за 2013. годину, са Финансијским извештајем Централног регистра за 2013. годину и Извештајем независног ревизора.

**Прва тачка дневног реда:** Разматрање Извештаја о раду Фискалног савета за 2013. годину

Владимир Вучковић, члан Фискалног савета је представио рад Фискалног савета кроз конкретне информације о раду. Фискални савет ради три године. Први буџет за Фискални савет је опредељен за 2011. годину, временом је смањиван и представља један од најмањих буџета корисника јавних средстава у Републици Србији. Фискални савет има три именована лица (председника и два члана Савета), по систематизацији има 17 радних места, која нису сва попуњена. Фискални савeт има 4 запослена и 4 сарадника ангажована на повремен- привременим уговорима.

Фискални савет је урадио 12 анализа у 2013. години на основу законских обавеза: дата је оцена ребаланса буџета за 2013. годину, оцена фискалне стратегије, оцене које су се односиле на законе који имају фискалне импликације. Фискални савет се труди да буде проактиван, давао је виђење актуелне динамике фискалних кретања, као и објективне предлоге мера. У 2012. години је Фискални савет урадио велику студију „Предлог за фискалну консолидацију“ која је и даље актуелна. Наглашена је интензивна и успешна сарадња са државним органима Републике Србије, као и са међународним органима, пре свега са Међународним монетарним фондом и Светском банком.

Кадровски план за 2014. годину предвиђа да се два стручна сарадника приме у стални радни однос, у звања млађих саветника, када се за то стекну стекну законски услови, тј. када сарадници одбране мастер радове. Велика потреба постоји и за попуњавањем места специјалног саветника, али због потребних квалификација и радног искуства неопходних за поменуто место, још увек је непопуњено.

У дискусији су учествовали др Милорад Мијатовић и Момо Чолаковић, који су дали пуну подршку у раду Фискалном савету и похвале за оцене које је Фискални савет давао у претходне три године. Посебно је наглашено да нису усвојени предлози Фискалног савета о реформи пензионог система, реформи зарада у јавном сектору и јавним предузећима јер систем није обезбедио да се препоруке фискалног савета остварују у оној мери у којој је то потребно. Очекује се да Влада достави Народној скупштини нови ребаланс буџета и остаје да се види да ли Република Србија може да уштеди у свом буџету 0,8 до 1% , што захтева Фискални савет, да би се задржала стабилност и да се држава не би још више задуживала. Реформа пензионог система мора да се уради, али при том треба водити рачуна да се овој осетљивој категорији грађана, том реформом не ускраћују постојећа права. Забрињавајућа је тенденција да независне државне институције траже нова запослења, али адекватна решења треба тражити у оквиру већ постојећих запослених у другим органима, који својом стручношћу и знањем могу да допринесу бољем раду независних тела.

На предлог председника, Одбор је једногласно (14 за) прихватио Извештај о раду Фискалног савета за 2013. годину и утврдио Предлог закључка.

Одбор је, затим, на предлог председника Одбора, већином гласова (14 за) одлучио да поднесе Народној скупштини следећи

ИЗВЕШТАЈ

Одбор за финансије, републички буџет и контролу трошења јавних средстава размотрио је, у складу са чланом 237. Пословника Народне скупштине, Извештај о раду Фискалног савета за 2013. годину, који је поднет Народној скупштини на основу члана 92а Закона о буџетском систему.

Одбор је утврдио Предлог закључка поводом разматрања Извештаја о раду Фискалног савета за 2013. годину, који подноси Народној скупштини на разматрање и усвајање.

За известиоца Одбора и представника предлагача Предлога закључка на седници Народне скупштине одређен је Верољуб Арсић, председник Одбора.

Предлог закључка који је Одбор поднео Народној скупштини гласи:

На основу члана 92а Закона Закона о буџетском систему („Службени гласникРС", бр. 54/09, 73/10, 101/10, 101/11, 93/12, 62/13, 63/13 -исправка, 108/13), члана 8. став 1. Закона о Народној скупштини („Службени гласник РС", број 9/10) и члана 239. ст. 1. и 3. Пословника Народне скупштине („Службени гласник РС", број 20/12 - Пречишћени текст),

Народна скупштина Републике Србије, на седници

заседања, одржаној 2014. године, донелаје

ЗАКЉУЧАК

ПОВОДОМ РАЗМАТРАЊА ИЗВЕШТАЈА О РАДУ ФИСКАЛНОГ САВЕТА

ЗА2013.ГОДИНУ

Србије".

1. Прихвата се Извештај о раду Фискалног савета за 2013. годину.

2. Овај закључак објавити у „Службеном гласнику Републике

РС Број

У Београду, 2014. године

НАРОДНА СКУПШТИНА

ПРЕДСЕДНИК

МајаГојковић

**Друга тачка дневног реда:** Разматрање Предлога Финансијског плана Фискалног савета за 2014. годину и финансијских планова за 2015. и 2016. годину, са Нацртом кадровског плана за 2014. годину

Владимир Вучковић, члан Фискалног савета је истакао да Финансијски план Фискалног савета прати кадровски план и ближе појаснио ставку трошкова - Услуге по уговору. Наиме, председник Савета и члан Савета нису стално запослени у Фискалном савету, те накнаде које примају, се исплаћују са ове позиције. Остале услуге по уговору не постоје.

Одбор за финансије, републички буџет и контролу трошења јавних средстава Народне скупштине, на основу члана 92ћ став 2. Закона о буџетском систему ("Службени гласник РС", бр. 54/09, 73/10, 101/10, 101/11, 93/12, 62/13, 63/13 - исправка, 108/13) и члана 55. Пословника Народне скупштине ("Службени гласник РС", број 20/12 - Пречишћени текст), на седници одржаној 6. јуна 2014. године, једногласно (15 за) донео

ОДЛУКУ

О ДАВАЊУ САГЛАСНОСТИ НА ПРЕДЛОГ

ФИНАНСИЈСКОГ ПЛАНА ФИСКАЛНОГ САВЕТА ЗА 2014. ГОДИНУ И

ФИНАНСИЈСКИХ ПЛАНОВА ЗА 2015. И 2016. ГОДИНУ, СА НАЦРТОМ

КАДРОВСКОГ ПЛАНА ЗА 2014. ГОДИНУ

Даје се сагласност на Предлог Финансијског плана Фискалног савета за 2014. годину и финансијских планова за 2015. и 2016. годину, са Нацртом кадровског плана за 2014. годину, број 02-4083/13, од 28. октобра 2013.године.

Образложење

На основу члана 92ћ став 2. Закона о буџетском систему ("Службени гласник РС", бр. 54/09, 73/10, 101/10, 101/11, 93/12, 62/13, 63/13 -исправка, 108/13), Фискални савет упутио је, 28. октобра 2013. године, Одбору за финансије, републички буџет и контролу трошења јавних средстава, као надлежном радном телу Народне скупштине, Предлог Финансијског плана Фискалног савета за 2014. годину и финансијских планова за 2015. и 2016. годину, са Нацртом кадровског плана за 2014. годину, број 02-4083/13, ради разматрања и давања сагласности.

Предлогом Финансијског плана Фискалног савета за 2014. годину утврђена је висина и извршен распоред средстава за одређене намене, према одредбама Закона о буџетском систему, а којима треба да се обезбеде услови за обављање делатности ове институције. Председник Фискалног савета обавестио је Одбор да је Фискални савет планирао средства у оквиру лимита, који је добио од Министарства финансија, а да у Нацрту закона о буџету Републике Србије за 2014. годину, Фискалном савету нису одобрена додатна тражена средства.

На основу изнетог, Одбор за финансије, републички буџет и контролу трошења јавних средстава размотрио је, на седници одржаној 6. јуна 2014. године, Предлог Финансијског плана Фискалног савета за 2014. годину и финансијских планова за 2015. и 2016. годину, са Нацртом кадровског плана за 2014. годину и донео Одлуку о давању сагласности на Предлог Финансијског плана Фискалног савета за 2014. годину и финансијских планова за 2015. и 2016. годину, са Нацртом кадровског плана за2014. годину.

**Трећа тачка дневног реда:** Разматрање Годишњег извештаја Комисије за хартије од вредности који садржи Извештај о пословању Комисије у 2013. години, Финансијски извештај Комисије за 2013. годину и Извештај овлашћеног ревизора „IEF“ д. о о. Београд

Уводно излагање поднео је др Зоран Ћировић, председник Комисије за хартије од вредности, при чему је као најзначајније навео, да се по свим трендовима тржишта капитала, пословању КХВ, као и пословање свих учесника на тржишту капитала у 2013. години одвијало у најтежим условима у односу на претходне године. Ово се одразило на пад обима свих трансакција хартија од вредности, односно одразило се како на пословање тако и на укупне приходе КХВ, који су за 31,4% нижи од прихода у претходној години. Укупни приходи остварени су у износу од 54,9 милиона динара и то је најзначајнији пад прихода од 31,60 процента који је незабележен од када постоји Комисија. У структури прихода, најзначајнији су приходи од одобравања понуда за преузимање акционарских друштава и приходи остварени емисијом хартија од вредности.

Када су укупни расходи у питању, они су остварени у износу од 171,2 милиона динара. Разлика од 116,3 милиона динара представља нето губитак остварен у периоду 01.01. – 31.12.2013. године. У структури расхода највеће учешће имају лични дохоци са 85%. Висина плата запослених је у складу са платама упоредних институција, што је и мишљење правника ван Комисије за хартије од вредности, од којих је тражено мишљење. По њиховом мишљењу, органичење плата се не односи на запослене у Комисији. С тим у вези, у овој години смањен је број запослених за 10% и то са 46 на 41 запослено лице, а спроводе се и друге мере уштеде (нема ангажовања по уговору о делу, затим хонорараца, укинуто је радно место пи-ар Комисије), што ће се видети у извештају за 2014. годину. Председник Комисије за хартије од вредности је истакао да Комисија има моралну обавезу да смањи плате и спремна је да то учини у складу са инструкцијама које добије, Такође, због мера штедње Владе РС и пада прихода Комисије неопходно је умањење зарада запослених. Када су у питању остали расходи, посебно интересовање изазвали су трошкови службених путовања који износе 4,5 милиона динара, односно 2% укупних расхода што не може битно да утиче на финансијски резултат Комисије, а исти су везани за обавезе које Комисија има као члан АЈОСКО – међународна институција за тржиште капитала.

Др Зоран Ћировић, председник Комисије за хартије од вредности, осврнуо се и на коментаре изнете у јавности о томе где се и када одржавају скупови које одређује и организује АЈОСКО и с тим у вези је обавестио чланове Одбора за финансије, републички буџет и контролу трошења јавних средстава да је упутио писмо генералном секретару организације и председнику АЈОСКО, којим их обавештава да неће учествовати у будућем раду АЈОСКО.

У дискусији су учествовали: др Милорад Мијатовић, мр Дејан Раденковић, Војислав Вујић, Верољуб Арсић, Дејан Андрејевић и Момо Чолаковић.

Најважнија питања су била постављена о висини зарада запослених у Комисији, које нису смањене у складу са Законом о утврђивању максималних зарада у јавном сектору и о чињеници да је Комисија игнорисала мишљење Владе о овим питањима. Поново је покренуто питање броја агенција и висине зараде у њима, као и иницијатива да се о овом питању расправља на некој од следећих седници Одбора за финансије, републички буџет и контролу трошења јавних средстава.

Постављена су и питања о непостојању консеквенци због неприхватања Извештаја о раду Комисије за хартије од вредности за 2012. и 2013. годину. Коментарисан је и губитак који је Комисија исказала у претходној години и који је покривен из средстава резерве, као и амбициозан Финансијски план у вези са приходима у овој години, из којег је проистекло питање у вези са побољшањем пословног амбијента у Републици Србији.

Констатовано је да су до сада Одбори по аутоматизму прихватали Извештаје који су достављани и да је овакав начин разматрања Извештаја потпуна новина у раду Одбора за финансије, републички буџет и контролу трошења јавних средстава, као и чињеница да је до сада Комисија за хартије од вредности на седницама Одбора добијала инструкције за измену свог финансијског плана, али Комисија није тражила мишљење, тј. аутентично тумачење Закона о висини максималне зараде у јавном сектору, да ли се овај Закон односи на Комисију за хартије од вредности. Истакнуто је и да се Комисија не финансира средствима из буџета Републике Србије, али се финансира давањем јавних овлашћења од стране Републике Србије, у овом случају законодавца, као и чињеницу да је Комисија за хартије од вредности била у обавези да своје зараде коригује у складу са Законом.

Посебна пажња је посвећена писменом одбијању Зорана Ћировића, председника Комисије за хартије од вредности у учествовању у даљем раду организације АЈОСКО, јер је чланство Републике Србије у овој организацији веома битно због међународних истрага које се воде, као и консеквенце које Република Србија може да сноси одбијањем учествовања у раду ове међународне организације.

У одговору на постављена питања чланова Одбора за финансије, републички буџет и контролу трошења јавних средстава, др Зоран Ћировић, председник Комисије за хартије од вредности је истакао спремност Комисије да темељно ревидира Финансијски план у сарадњи са члановима Одбора, као и спремност Комисије да се изнађе опште прихватљиво решење и превазиђу проблеми настали у остваривању добре сарадње са државним органима. Истакнуто је да постоје проблеми и са Министарством финансија које онемогућава смањење тарифирања услуга Комисије због побољшања пословног амбијента у Републици Србији. У овом случају постоје проблеми око усаглашавања терминологија таксе и тарифе, које онемогућава добијање сагласности за смањивање такси.

Одбор је, затим, на предлог председника Одбора, једногласно (14 за) одлучио да поднесе Народној скупштини следећи

ИЗВЕШТАЈ

Одбор је, у складу са чланом 237. Пословника Народне скупштине, размотрио Годишњи извештај Комисије за хартије од вредности који садржи Извештај о пословању Комисије у 2013. години, Финансијски извештај Комисије за 2013. годину и Извештај овлашћеног ревизора „1ЕР" д.о.о. Београд, који је Комисија поднела Народној скупштини на основу члана 260. Закона о тржишту капитала.

Одбор је одлучио да **не прихвати** Годиши извештај Комисије за хартије од вредности који садржи Извештај о пословању Комисије у 2013. години и Финансијски извештај Комисије за 2013. годину.

За известиоца Одбора на седници Народне скупштине одређен је Верољуб Арсић, председник Одбора.

**Четврта тачка дневног реда;** Разматрање Финансијског плана Комисије за хартије од вредности за 2014. годину, са Мишљењем Владе, од 29. јануара 2014. године

Председник Комисије за хартије од вредности, др Зоран Ћировић је указао да је Комисија добила мишљење Владе пре два дана, затим да мишљење Владе садржи неке наводе које је Комисија већ спровела, наводећи пример премедбе која се односи се на евиденцију корисника јавних средстава. Из разлога Комисија није била у могућности да уради одређене корекције које се у Мишљењу Владе траже од Комисије за хартије од вредности, али ће на њих реаговати у најкраћем могућем року.

У дискусији су учествовали Никола Јоловић и Верољуб Арсић.

Примедбе се односе на повећање средстава нето зарада у Комисији за хартије од вредности и затражено да Комисија Одбору за финансије, републички буџет и контролу трошења јавних средстава достави детаљан извештај о висини зарада, по систематизованим радним местима у Комисији за месец мај 2014. године.

Председник Комисије за хартије од вредности, др Зоран Ћировић, сагласио се да Комисија за хартије доставити Одбору тражени извештај и образложење, наводећи пример незнатног повећања средстава зарада искључиво због минулог рада и истакао да је 5 запослених отишло у пензију и да ће за износ њихових зарада бити умањен укупни износ средстава за нето зарада у Финансијском плану за 2014. годину.

Такође, председник Комисије за хартије од вредности прихватио је да коригује Предлог Финансијског плана, који би поново доставио Одбору за финансије, републички буџет и контролу трошења јавних средстава, ради разматрања и одлучивања, на некој од наредних седница, а да ће од Министарства финансија затражити разрешење проблема око тарифирања услуга Комисије, а све у циљу боље конкурентности Комисије. Комисија за хартије од вредности ће до краја јуна месеца 2014. године, Одбору за финансије републички буџет и контролу трошења јавних средстава доставити допуну Финансијског плана за 2014. годину.

Одбор је, затим, на предлог председника Одбора, једногласно одлучио да се, тек након прикупљене додатне документације изјаснити о Финансијском планом Комисије за хартије од вредности за 2014. годину.

**Пета тачка дневног реда:** РазматрањеИзвештаја о пословању Централног регистра, депоа и клиринга хартија од вредности за 2013. годину, са Финансијским извештајем Централног регистра за 2013. годину и Извештајем независног ревизора

Ана Јовановић, директор Централног регистра, депоа и клиринга хартија од вредности је подсетила да је Централни регистар започео пословање 2001. године у време емитовања обвезница старе девизне штедње и то као саставног дела тадашње Народне банке Југославије. Крајем 2003. године, Централни регистар, депо и клиринг хартија од вредности почиње своје пословање као независно правно лице и то у својству акционарског друштва које је 100% у власништву Републике Србије, затим је истакла да је по Закону о тржишту капитала, минимални новчани део основног капитала 750.000 евра, а Централни регистар поседује дупло виши капитал. Правни и власнички статус Ценралног регистра прописан је Законом о тржишту капитала који је системски закон који регулише тржиште капитала у Србији. Од 2007. године присутан је тренд смањења броја чланова Централног регистра, што је утицало на повећани обим пословања. Дошло је до пораста вредности примарног трговања обвезницама Републике Србије са 714 милиона евра у 2012. на преко 2 милијарде евра у 2013. години, а дошло је и до пораста секундарног трговања овим обвезницама. У 2013. години остварен је вишак прихода над расходима од 34,4 милиона динара и на име дивиденде у републички буџет уплаћено је 12,5 милиона динара, нераспоређена добит износи 10,9 милиона динара. Коначним обрачуном за 2013. годину, износом од 7,5 милиона коначно је покривен губитак који је настао у периоду од 2009. до 2011 године, а учешће зарада у укупним расходима износи 43,4%.

У дискусији су учествовали: Милорад Мијатовић и Дејан Раденковић.

Милорад Мијатовић је посебно истакао податак о уделу зарада у приходима односно расходима институције, упоређујући га са подацима изнетим у извештају Комисије за хартије од вредности где је тај удео упола мањи (око 40% уместо 80%). Такође, узимајући у обзир остале, изнете податке предложио је да Одбор прихвати овај Извештај.

Дејан Раденковић је указао на неподударност имена чланова Управног одбора Централног регистра тј. да се једна имена појављују у Извештају о пословању, а друга у Извештају независног ревизора. Такође указао је и на повећање удела осталих пословних расхода са 3,8% у 2012. години, на 11,9% у 2013. години и предложио да се Извештај прихвати.

Ана Јовановић је одговарајући на изнета питања изнела мишљење да су остали пословни расходи повећани, између осталог, због накнаде за градско грађевинско земљиште у износу од 8,5 милиона динара и ови расходи нису били планирани, као и да је Централни регистар остварио нераспоређену добит у износу од нешто више од 10 милиона динара и тиме покрио губитак настао појавом светске економске кризе (за период од 2009. до 2011. године).

Одбор је, затим, на предлог председника Одбора, једногласно ( 11 за) одлучио да поднесе Народној скупштини следећи

ИЗВЕШТАЈ

Одбор је, у складу са чланом 237. Пословника Народне скупштине, размотрио Извештај о пословању Централног регистра, депоа и клиринга хартија од вредности за 2013. годину, са Финансијским извештајем Централног регистра за 2013. годину и Извештајем независног ревизора 1ЕР д.о.о. Београд, који је Централни регистар поднео Народној скупштини на основу члана 235. Закона о тржишту капитала.

Одбор је утврдио Предлог закључка поводом разматрања Извештаја о пословању Централног регистра, депоа и клиринга хартија од вредности за 2013. годину, са Финансијским извештајем Централног регигстра за 2013. годину и Извештајем независног ревизора 1ЕР д.о.о. Београд, који подноси Народној скупштини на разматрање и усвајање.

За известиоца Одбора и представника предлагача Предлога закључка на седници Народне скупштине одређен је Верољуб Арсић, председник Одбора.

Предлог закључка који је Одбор поднео Народној скупштини гласи:

На основу члана 235. Закона о тржишту капитала („Службени гласник РС", број 31/11), члана 8. став 1. Закона о Народној скупштини („Службени гласник РС", број 9/10) и члана 239. ст. 1. и 3. Пословника Народне скупштине („Службени гласник РС", број 20/12 - Пречишћени текст),

Народна скупштина Републике Србије, на седници

заседања, одржаној 2014. године, донела је

ЗАКЉУЧАК

ПОВОДОМ РАЗМАТРАЊА ИЗВЕШТАЈА О ПОСЛОВАЊУ ЦЕНТРАЛНОГ

РЕГИСТРА, ДЕПОА И КЛИРИНГА ХАРТИЈА ОД ВРЕДНОСТИ ЗА 2013.

ГОДИНУ, СА ФИНАНСИЈСКИМ ИЗВЕШТАШМ ЦЕНТРАЛНОГ РЕГИСТРА ЗА 2013. ГОДИНУ И ИЗВЕШТАЈЕМ НЕЗАВИСНОГ РЕВИЗОРА IFF Д.О.О.

БЕОГРАД

1. Прихвата се Извештај о пословању Централног регистра, депоа и клиринга хартија од вредности за 2013. годину, са Финансијским извештајем  
   Централног регистра за 2013. годину и Извештајем независног ревизора 1ЕР д.о.о.  
   Београд.
2. Овај закључак објавити у „Службеном гласнику Републике Србије".

РС Број

У Београду, 2014. године

НАРОДНА СКУПШТИР1А

ПРЕДСЕДНИК

Маја Гојковић

Образложење

Правни основ за доношење Закључка садржан је у члану 235. Закона о тржишту капитала („Службени гласник РС", број 31/11), члану 8. Закона о Народној скупштини („Службени гласник РС", број 9/10) и члану 239. став 3. Пословника Народне скупштине („Службени гласник РС", број 20/12 -Пречишћени текст).

Чланом 237. ст. 1. и 4. Пословника Народне скупштине предвиђено је да председник Народне скупштине доставља извештаје које су државни органи, организације и тела, у складу са законом, поднели Народној скупштини, народним посланицима и надлежном одбору. Након разматрања извештаја, надлежни одбор подноси извештај Народној скупштини, са пордлогом закључка, односно препоруке.

Чланом 239. Пословника Народне скупштине, предвиђено је да Народна скупштина разматра извештаје из члана 237. ст. 1. и 4. овог пословника и предлог закључка, односно препоруке надлежног одбора, на првој наредној седници. На седницу Народне скупштине позива се представник државног органа, организације, односно тела чији извештај се разматра. Народна скупштина, по закључењу расправе, доноси закључак, односно препоруку, већином гласова народних посланика на седници на којој је присутна већина народних посланика.

На основу члана 235. Закона о тржишту капитала, Централни регистар подноси Народној скупштини, Влади и Комисији за хартије од вредности годишњи извештај о пословању најкасније четири месеца након завршетка пословне године. Комисија за хартије од вредности прописује ближи садржај и начин подношења извештаја из става 1. овог члана, као и садржину, начин и рокове подношења и других извештаја. Централни регистар јавно објављује годишње финансијске извештаје, израђене у складу са законом којим се уређује рачуноводство и ревизија и исте доставља Влади и Комисији за хартије од вредности са извештајем независног ревизора у року из ?тава 1. овог члана.

Сагласно наведеним одредбама Закона, Централни регистар депо и клиринг хартија од вредности поднео је Народној скупштини Извештај о пословању Централног регистра, депоа и клиринга хартија од вредности за 2013. годину, са Финансијским извештајем Централног регистра за 2013. годину и Извештајем независног ревизора 1ЕР д.о.о. Београд.

Одбор за финансије, републички буџет и контролу трошења јавних средстава размотрио је Извештај о пословању Централног регистра, депоа и клиринга хартија од вредности за 2013. годину, са Финансијским извештајем Централног регистра за 2013. годину и Извештајем независног ревизора 1ЕР д.о.о. Београд, на Шестој седници Одбора, одржаној 6. јуна 2014. године, којој је присуствовала Ана Јовановић, директор Централног регистра, депоа и клиринга хартија од вредности.

Одбор је, у складу са чланом 237. став 4. Пословника Народне скупштине, поднео Народној скупштини Извештај са Предлогом закључка, који је утврдио на овој седници Одбора.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије".

На седници Одбора вођен је тонски запис.

Седница је закључена у 12,40 часова.

СЕКРЕТАР ОДБОРА ПРЕДСЕДНИК ОДБОРА

Милена Сандић Верољуб Арсић